ওয়েব ডেস্ক: রুবি হাসপাতাল ভাঙচুরকাণ্ডে ধৃতদের পেশ করা হল আদালতে। আর এই আদালতে সৌগত রায়চৌধুরীর ACJM কোর্টেই প্রকাশ্যে চলে এল তৃণমূল কংগ্রেসের গোষ্ঠীদ্বন্দ। বিভিন্ন সময়ে নানা জায়গায় সাম্প্রতিক কালে তৃণমূল কংগ্রেসের গোষ্ঠীদ্বন্দ সামনে চলে আসছে। কিন্তু আদালত চলাকালীন প্রকাশ্য এজলাসে যেভাবে গোষ্ঠী কোন্দলে জড়িয়ে পড়লেন দু-পক্ষ তা আগে কখনও হয়নি। রুবিকাণ্ডের FIRএ নাম রয়েছে শুধুমাত্র মৃত ব্যক্তির ছেলের। পুলিসের বক্তব্য অনুসারে ভাঙচুর চালায় প্রায় ১৫০জনের দল। তার মধ্যে গ্রেফতার করা হয় ৮ জনকে। ধৃতদের আইনজীবী পার্থসারথি মুখোপাধ্যায় ও শুভাশিস চক্রবর্তীর  জামিনের আবেদনে আপত্তি জানান পাবলিক প্রসিকিউটর ও জামিন না মঞ্জুর করা হয়। এরপরই আদালত কক্ষ উত্তপ্ত হয়ে ওঠে। অভিযুক্তদের আইনজীবী বলেন রুবির মতন বেসরকারি হাসপাতাল মানুষের সঙ্গে প্রতারনা করছেন। রীতিমত তোলাবাজি করে বেসরকারি হাসপাতাল আর তাদের হয়েই মামলা লড়ছে তৃণমূলের কিছু দালাল। এরা দল ভাঙিয়ে পুলিসের উপরমহলে প্রভাব খাটিয়ে মামলার গতিকে প্রভাবিত করার চেষ্টা করে। তীব্র বাদানুবাদের পর পরবর্তী শুনানীর দিন এক সপ্তাহ পর না করে ২১ তারিখে করার সিদ্ধান্ত নেওয়া হয় আদালতের পক্ষ থেকে। ২১ অবধি জেল হেফাজতে থাকবেন ধৃতরা।